Grein um samspæl millum fong og rovdjór útgivin Høvundarnir eru Ása Johannesen, Alison Dunn og Lesley Morrell. Greinin snýr seg um, hvussu smá djór kunnu brúka órógv í rennandi vatni til at krógva seg frá rovdjórum. Tá djór í áum krógva seg frá rovdjórum, hjálpir ikki altíð, at tey ikki síggjast, tí rovdjórið kann nýta luktisans. Nógv djór í einum bólki avgeva meira lukt, og eru tískil lættari at finna. Hinvegin er hent at vera í einum bólki, tí ofta orkar rovdjórið ikki at eta øll djórini í bólkinum, ella kanska summi kunnu sleppa sær til rýmingar, meðan tey minni hepnu verða etin. Tískil eru mótstríðandi kreftir til staðar, har tað er gott at vera í einum stórum bólki, men ikki um bólkurin verður so stórur, at øll rovdjórini í grannalagnum koma til døgurða í heilum. Í nýútgivnu greinini varð kannað, um tað bar til hjá djórum at fara í størri bólkar, uttan at blíva funnin, um har var órógv í vatninum, har tey vóru. Órógv í rennandi vatni spjaðir lukt yvir størri øki og ger tað ringari at finna fram til kelduna til luktin. Men er hetta órógv nóg mikið til, at djór kunnu savnast í størri bólkar, enn tey annars kundu? Úrslitini í greinini vísa, at djór kunnu samla seg í størri bólkar uttan at blíva funnin, um órógv er í vatninum. Hetta merkir, at til dømis í áum við nógvum forðingum (so sum steinar), sum órógva, hvussu vatnið rennur, er lættari hjá djórum at samla seg í stórar bólkar at krógva seg fyri rovdjórum, samanborið við í jøvnum og møkum áum. Ása starvast á Fiskaaling og granskar í atferð hjá rognkelsum. Nýútkomna greinin byggir á úrslit frá ph. d. verkætlanini hjá henni, sum varð liðug í 2013. Hendan verkætlanin varð lutvíst fíggjað úr Granskingargrunninum. Les um verkætlanina her